Nguza Karl I. Bond
Store norske leksikon,Historie,Verdens historie og samtidshistorie,Afrika,Den demokratiske republikken Kongos historie
Nguza Karl I. Bond var en kongolesisk politiker. Han hadde fra 1964 flere regjeringsposter i Den demokratiske republikken Kongo (i perioden 1971–1997 kalt Zaïre), i tillegg til å være opposisjonspolitiker.
Nguza var med i regjeringen fra 1964, og var landets utenriksminister i flere perioder. I 1977 ble han utnevnt til visepresident av president Mobutu Sese Seko, men avsatt og arrestert, beskyldt for forræderi samme år. Nhuza ble dømt til døden, men dommen ble omgjort til livsvarig fengsel. I 1978 ble han løslatt for å bli gjeninnsatt som utenriksminister og så forfremmet til statsminister, en post han fikk ha i noen måneder.I 1981 dro Nguza i eksil til Belgia, hvor han ble den fremste opposisjonstalsmannen mot regimet til Mobutu Sese Seko. Nguza vendte tilbake til Zaïre i 1985 etter en forsoning med presidenten, og i 1991–1992 var han på ny leder for regjeringen. Han flyktet til Sør-Afrika da opprørsleder Laurent Kabila inntok hovedstaden Kinshasa i 1997. Nguza vendte etter hvert hjem, hvor han døde i 2003. Les mer i Store norske leksikon DR Kongos historie DR Kongos samtidshistorie